אומרים שאף אחד לא רוצה לראות איך מכינים את הנקניקיה, אבל אנחנו לא יכולו להתאפק. אז מי באמת בוחר את חברי הכנסת של הליכוד? רמז: לא אתם.
ביום רביעי, ה-31 לדצמבר, יצביעו חברי הליכוד על הרכב רשימתם לכנסת ה-20. לאחר סאגה משפטית ארוכה ומביכה, הוחלט לקיים באותו יום גם את הבחירות לרשימה וגם את הבחירות לראשות המפלגה. קיום הבחירות באותו היום הרתיע מועמדים פוטנציאליים לראשות המפלגה וכעת מתמודדים על המשרה רק נתניהו ודנון, לאחר שפייגלין ויואב קיש הסירו את מועמדותם.
הליכוד מונה כ-120,000 חברים. מתוכם, רק כ-95,000 עברו את תקופת האכשרה בת ה-16 חודשים ובעלי זכות הצבעה בפריימריז הקרובים. בבחירות הקודמות, אחוז ההצבעה בפריימריז עמד על כ-60%. משמע, סביר להניח שגורל רשימת הליכוד ייקבע השנה על-ידי בערך 57,000 אנשים. הכוח שניתן לאותה קבוצה קטנה של מצביעים הוא עצום. לשם המחשה, בעוד ש-60 אלף מצביעים בבחירות הכלליות לא הספיקו כדי להכניס אפילו ח”כ אחד לכנסת, 40 אלף מצביעים בפריימריז יכולים לכבוש בסערה את המקום הראשון ברשימת הליכוד, וממילא לזכות בתפקידי השרים הבכירים. אם כן, קבוצה קטנה של ליכודניקים תכריע השבוע מי ישב ליד שולחן הממשלה הבאה.
מלבד הנושא הפרסונלי, למתפקדים השפעה חשובה מאוד גם על הקו האידאולוגי בה תנקוט המפלגה. מכיוון שמוקד הכוח האמיתי נמצא בידם, השרים וחברי הכנסת מפתחים תלות חזקה בקבוצות המתפקדים, שהם – ולא הבוחר הרגיל בקלפי – מחזיקים במפתחות הקריירה הפוליטית של חברי הכנסת. רק כאשר בוחנים את הזרמים התת קרקעיים בליכוד ואת קבוצות המתפקדים הפועלים בתוכו, ניתן להבין את העמדות והמדיניות שמיישם הליכוד. נטייה לחקיקה “חברתית”, פנייה חזקה למדיניות “אף שעל” טהרנית ותופעות אחרות הן תוצאה ברורה של מערך הכוחות הפנימי של המפלגה.
מיהם האנשים המרכיבים את אותה קבוצה קטנה אך חשובה של ליכודניקים? הגוף הדומיננטי ביותר בליכוד היום הוא חבורתו של חבר הכנסת חיים כץ. כידוע, כץ עדיין מכהן כיו”ר ועד העובדים בתעשייה האווירית במקביל לכהונתו כחבר כנסת מטעם הליכוד. כפל התפקידים מאפשר לכץ לפקוד את עובדי התעשייה האווירית לליכוד ובאמצעותם לעמוד בראש קבוצה עצומה של חברי ליכוד מאורגנים ונאמנים. לפי הערכות של גורמים בליכוד, קבוצתו של כץ מונה לא פחות מ-10,000 מתפקדים צייתנים שעומדים לרשותו ביום פקודה. מכיוון שכ-57,000 מתפקדים צפויים להצביע בבחירות הקרובות, יוצא שאחד מכל שישה בוחרים בפריימריז יהיה איש מובהק של חיים כץ. אם שאלתם את עצמכם מדוע הליכוד לא מיישם מדיניות כלכלית ימנית – זאת התשובה. חיים כץ ידוע כמי שמקדם מדיניות כלכלית שמאלנית, המכונה בטעות “חברתית”, שעיקרה קידום האינטרסים על העובדים המאורגנים על חשבון הציבור הכללי. זה לא מקרה שחברת הכנסת שלי יחימוביץ’ נחשבת כשותפתו של חיים כץ: השניים הגישו יחד 36 הצעות חוק בכנסת הקודמת שעל 12 מתוכן חתומים רק שניהם. אין להתפלא, אם כן שכץ מפרסם את עצמו בליכוד כמי שיכול למנוע מהשמאל “לגנוב קולות על רקע חברתי”.
לכאורה, כץ היה אמור להיות האיש החזק בליכוד כשמאחוריו קבוצת המתפקדים הגדולה ביותר. בפועל, בבחירות האחרונות הוא הגיע למקום ה-11 בלבד. לפי גורמים במפלגה, הסיבה נעוצה בכך שכץ לא מצליח לגייס “תמיכה ספונטנית”. חברי הליכוד מתבקשים להצביע עבור 11 מועמדים מתוך הרשימה הארצית ואחד מתוך רשימת המחוז. לפי תחזיות במפלגה, כשליש מהמצביעים יצביעו במסגרת “דיל מקיף” – משמע, מתפקדים שמצביעים ל-11 שמות שנמסרו להם מראש. שליש נוסף מבין החברים יצביע במסגרת “דיל חלקי” – מתפקדים שנמסר להם רק שם אחד או שניים מראש ועל השאר הם מחליטים בעצמם. השליש האחרון הוא “מצביעים חופשיים” שמחליטים בעצמם על כל 11 המועמדים. לפי גורמים במפלגה, כץ מתקשה מאוד להשיג קולות עצמאיים שלא נקנו במפורש בדיל כזה או אחר.
מפלגת הליכוד מאז ומעולם הייתה סמן ימני בכל האמור במדיניות חוץ וביטחון, והדבר לא השתנה גם היום. אלא שבניגוד לעבר, המדיניות הבטחונית העכשווית של הליכוד מבוססת על תפיסת ארץ ישראל כערך אינטרינזי שאי-אפשר לוותר עליו בשום מחיר. זאת בניגוד לתפיסה הפרגמטית-שמרנית, המאזנת בין זכותנו המובהקת על ארץ-ישראל השלמה לבין הרצון בשלום וההכרה במצוקתם של מיליוני פלסטינים הגרים על אדמתנו, עליה נשענה עמדת הליכוד הקלאסית. נתניהו אמנם מחזיק עדיין בגישה הישנה, אך הוא מוצא את עצמו מבודד יותר ויותר במפלגתו שלו. הסיבה העיקרית לכך היא מוקד הכוח השני במפלגה – המתנחלים.
לפי ההערכות, גם המתנחלים מונים כ-10,000 מתפקדים אך כוחם אינו חזק כשל כץ מאחר והם מפולגים בארבעה מחנות שונים: המחנה הראשון, והמוכר ביותר לציבור הרחב, הוא מחנה “מנהיגות יהודית” בראשותו של חה”כ פייגלין. המחנה השני הוא “המטה הלאומי” בהובלת שבח שטרן. המחנה השלישי שייך למתנחלי השומרון המונהגים על-ידי גרשון מסיקה – ראש המועצה האיזורית שומרון ששמו נקשר בפרשת השחיתות האחרונה במפלגת “ישראל ביתנו”. המחנה האחרון הוא מתפקדיו של מרדכי בניטה – פעיל במוסדות חינוך בירושלים. הכח המשמעותי של המתנחלים בליכוד מהווה בעיה אמיתית למועמדים שמייצגים את הליכוד הישן דוגמת צחי הנגבי או אבי דיכטר. כתוצאה מכך, הליכוד זונח את הריאליזם ונוטה יותר ויותר ימינה. המתנחלים בליכוד ספגו ביקורת קשה במפלגה לאחר שהתברר כי אין הרבה פתקי “מחל” בקלפיות ביהודה ושומרון וכי כ-2,800 חברי ליכוד התפקדו במקביל גם ל”בית היהודי”.
מלבד עובדי התעשייה האווירית והלובי של המתנחלים, הליכוד מורכב מהרבה קבוצות מתפקדים קטנות שמתקבצות סביב אינטרסים שונים. להסתדרות יש כמה מאות מתפקדים וכך גם ל“מטה החרדי בליכוד” שמבקש לייצג אינטרסים חרדיים במפלגת השלטון. בין כל אותן קבוצות לחץ ישנה גם קבוצה המבקשת לייצג את האינטרס הציבורי הרחב – “הליכודניקים החדשים“.
“הליכודניקים החדשים” קמו לאחר המחאה החברתית של קיץ 2011 במטרה לקדם אינטרסים של מעמד הביניים מתוך אידיאולוגיה של ימין כלכלי מתון. בעניין המדיני-בטחוני הם בחרו שלא לעסוק כלל. שלוש שנים לאחר הקמתם, הם טוענים כי כ-2,000 מתפקדים עומדים לרשותם. מספר זה רחוק מההיקפים של חיים כץ והמתנחלים, אך הם מהווים שחקן משמעותי בזירה המפלגתית שקשה להתעלם ממנו. לדברי נציג הקבוצה, עו”ד דורון נחמיה:”למרות שבהתחלה לא שמעו עלינו, פקדנו הרבה אנשים ולאט לאט התחילו לשמוע עלינו”. לדבריו, חברי-כנסת ושרים בסיעה יוצרים קשר עם הקבוצה כדי לברר את עמדתה בנוגע לסוגיות שעומדות על סדר היום. יש לציין כי לפי גורמים במפלגה, “הליכודניקים החדשים” עדיין מתקשים לייצר השפעה משמעותית שכן מתפקדי הקבוצה עצמאיים מידי ולא מצביעים כאיש אחד.
בבחירות הקרובות, “הליכודניקים החדשים” מתעתדים לתמוך במועמדים הנחשבים למתונים יותר במפלגה: ארדן, שטייניץ, יעלון ועוד. יש בליכוד מי שחושב ש”הליכודניקים החדשים” הם למעשה גיס חמישי במפלגת הימין. אכן, יש להודות כי בין מתפקדי “הליכודניקים החדשים” ניתן למצוא גם כאלו שרחוקים מאוד מרוח הליכוד. כך, לשם המחשה, ניתן למצוא ב”ליכודניקים החדשים” את כתבת הארץ, נעמי דרום, שרואה בליכוד מפלגה גזענית. נחמיה מכיר בכך שמדובר בסוגייה רגישה: “זה נכון שיש אצלנו אנשים שמזדהים עם מפלגות שנמצאות יותר שמאלה מהליכוד, אבל אנחנו דורשים רק דבר אחד – כל מי שמתפקד חייב להסכים עם חוקת הליכוד שמפרטת את עקרונות היסוד של התנועה. אנחנו מחוייבים באופן טוטאלי לעקרונות היסוד של השיטה כפי שהיא מופיעה בחוקה”.
ההנחה הרווחת כרגע בליכוד היא ש”מה שהיה הוא שיהיה”. לא צפויים שינויים גדולים ברשימה וכמעט ואין מתמודדים חדשים ונוצצים שמצטרפים למפלגה. המצב במחוזות מעט שונה: יהיה מעניין למשל לראות אם עו”ד אמיר אוחנה, נציג התא הגאה, ייבחר כנציג מחוז תל-אביב. כרגע, מדובר במירוץ יחסית צמוד. עוד שאלה מעניינת היא האם אבי דיכטר יצליח להיכנס לרשימה. בבחירות הקודמות הוא היה קרוב להיכנס ומאז מספרים במפלגה שהוא עשה עבודת שטח לא רעה. בסופו של יום, אנחנו צפויים כנראה לראות את אותה הרשימה מתמודדת גם לכנסת ה-20. למרות זאת, התחזית לכותרות עיתוני יום חמישי: הליכוד שבר ימינה.
אני חייב לשאול: איך צחי הנגבי מייצג את הליכוד הישן? האם בימיו כמתבצר בימית ואיש ‘שתי גדות לירדן’, או בימיו כעריק לקדימה?
ודיכטר עזב את קדימה רק בגלל שביבי הציע לו להיות שר להגנת העורף ב2012. למעשה דיכטר מעולם לא כיהן כח”כ מטעם הליכוד. כנראה שלפי הכותב אתה לא צריך להיות בליכוד כדי להיות “ליכוד ישן”, אתה פשוט צריך להיות לא מתנחל.
אם הליכוד רוצה עתיד הוא צריך לחזור לערכיו הקלאסיים ולא להתחרות עם הבית היהודי על משבצת המשיחיים.
ערכיו הישנים הם ערכי א”י השלימה כפי שמופיע בחוקה?
ללא ספק. כי המצביעים האבודים שלו הלכו להצביע לעבודה.
כל פג מבין שמצביעי הבית היהודי הם ליכודניקים לשעבר,..
אפשר לשנות את החוקה אבל לטעון שאין ‘המתנחלים’ מייצגים את שכתוב בה זה כבר שקר.
להוסיף על זה את “מצוקתם של מיליוני הפלסטיני” זה לדברר את ‘קדימה’ בתוככי הליכוד – ללא משוא פנים כן?
וההכרה באחדות הגורל של בני העם היהודי.
ובפיתוחם של כל חלקי ארץ- ישראל והחלת ריבונות המדינה עליהם.
חברת איכות בארץ ישראל.
ו. שילוב אוכלוסיית המיעוטים במערכות המדינה והתנועה.
עצמו והמבוסס על יוזמה חפשית, והימנעות הממשלה, ככל הניתן ממעורבות במשק .
ח. טיפוח וקידום ערי הפיתוח ושכונות המצוקה.
ט. אחריות ממלכתית לרמה סבירה של בטחון הפרט, חינוך, בריאות, תעסוקה ואיכות הסביבה.
זה מצחיק איך אנשים פתאום הפכו את בגין לאיזה יוסי ביילין קטן שהיה מוסר את כל קודשי ארצנו במקום נתניהו ו”הליכוד הקיצוני של היום”.
אני באמת ובתמים לא יכול לחשוב על שקר בוטה מזה.
מנחם בגין התחייב לא פעם שהוא לעולם לא ימסור את שטחי ארץ ישראל לאף אחד, וגם הוא לא הכיר ב”עם הפלשתיני”.
ומצנזר לגמריי את הליברלים בליכוד ואת המועמד שהם מריצים – אמיר וייטמן.
גם ההשמצות כלפי פייגלין מכוערות, בהתחשב בזה שהוא היה ראש הליכוד אם זה היה תלוי רק בוותיקי הליכוד ולא במתפקדי הארגזים.
מאוד שימושי הדף מסרים של ציפי לבני, נכון?
או שאתה קורא יותר מדי ברצינות את ‘ידיעות אחרונות’.
פייגלין ומחנהו הם סוס טרויאני בליכוד שמטרתו כפולה: מצד אחד לסכסך ולחרחר מאבקי סרק כדי להחליש את הליכוד מבפנים, ומצד שני ליצור לליכוד תדמית קיצונית והזויה כלפי חוץ. כדאי לבדוק מי עומד מאחורי המימון של פעילות פייגלין בארץ ובעולם.
ומי עומד מאחורי פייגלין לטענתך? מרצ והקרן החדשה?
לא הליכוד שפועל לפי מצע המפלגה, אלא זה שמתעלם מחברי המפלגה ופועל בהתאם לדעת הכותב.
כבר הרבה זמן לא ראיתי כתבה כל כך אובייקטיבית.
הכותב יודע לספר לנו מהן עמדותיו ה’קלאסיות’ של הליכוד, אבל נשמע מדבריו שהליכוד הקלאסי הוא בעצם מפלגת קדימה ההיסטורית. ואכן, השניים שבעיניו מייצגים נאמנה את הליכוד הם פליטי קדימה, אבי דיכטר והעבריין.
חוץ מזה, לא הבנתי את הטון המתבכיין. רוצה להשפיע? תתפקד. רוצה להתבכיין? תעשה את זה בשקט, בחייאת.
ושילם פיצויים על השימוש בנפט וכדומה בסיני.
ותכנן לפנות עוד 100 אלף מתנחלים.
הוא שמאל בתחפושת ימין.
מידי פעם הוא מפנה.משחרר.מקפיא.מסית.
גם הנשיא הליכודניק נהיה מסורתי.
מצד אחד כותרת המשנה גורסת כי קבוצות מיעוט מחליטות בסופו של על הרשימה וההחלטה למעשה אינה נתונה בידי כלל המצביעים. מצד שני ח”כ כץ לא מצליח לקבל יותר מהמקום ה-11 למרות הקבוצה הגדולה שהוא לכאורה מייצג . כמו כן, המתנחלים שלכאורה מהווים קבוצה גדולה למעשה מחולקים למס’ תת קבוצות עם אג’נדות שונות.
בכל מקרה השיטה עדיפה על פני הנהוג במפלגות אחרות כגון אלו של ליברמן, לפיד או כחלון. את זה ראוי היה להזכיר בהתחלה. קצת הגינות.
המנטרות הקבועות והלא מבוססות על הפריימריז בליכוד אפשר למצוא באתרים אחרים. לא צריך להיכנס לאתר הזה.
לפי דעתי צריך לשנות את שיטת הפריימריז לפריימריז פתוחים לחלוטין. כלומר מי שרוצה להצביע יבוא ישלם דמי חבר רטרואקטיביים ויצביע. אני גם לא מבין מה אכפת לי .שאנשים מתפקדים לשתי מפלגות ומעלה מצדי כמה שיותר משתתפים יותר טוב. אני מאמין שהרוב המוחלט של המתפקדים יהיו כאלה שבאמת . מעוניינים להצביע למפלגה דווקא בשיטה הנוכחית, ל”חבלנים” יש יותר כוח. בשיטה של הצבעה חופשית לכולם כוחם של ה,”חבלנים” ירד באופן יחסי.וכך הרשימה תיראה הרבה יותר קרובה לצורה שבא רוב הציבור באמת רוצה שתראה. ומה רע בזה?
מי שבוחר את חברי הכנסת של הליכוד זה הרמאים. אני לא מתכוון לבזבז את זמני ואת כספי על מפלגת ה’ערסים’ הזאת יותר, עם ישראל מוזמן להצטרף אלי בבית היהודי.